Stadhuis van Bloemfontein - Wikipedia
Stadhuis van Bloemfontein
Die Stadhuis van Bloemfontein (ook Bloemfontein-stadsaal, Engels: Bloemfontein City Hall) is 'n gebou in Bloemfontein wat die munisipale rade van Bloemfontein gehuisves het. Die gebou is in 1935 voltooi en in 2017 deur vandale afgebrand. Die gebou lê aan die President Brandstraat in die Bloemfonteinse middestad naas die Appèlhof van Suid-Afrika en teenoor die Hertzogplein.
Die ingang van die Stadhuis van Bloemfontein aan die President Brandstraat
Die gebou is uit sandsteen gebou en is ontwerp deur Gordon Leith. Die stadhuis het 'n groot saal, die stadsaal, agter sy oostelike ingang. Daardie ingang aan die President Brandstraat het 'n simmetriese ontwerp met twee torings. Suile gee die oostelike ingang sy neoklassisistiese elemente. Skuinsbo die ingang, wat die simmetriese ontwerp verdeel, hang bordjies met die aanduiding Stadhuis en City Hall. Bo hierdie aanduidings is ook die destydse wapen van Bloemfontein weergegee.
Gedurende die 1980s is skuins agter die gebou nuwe munisipale kantore opgerig. Ook na die munisipale veranderinge in 2000 en die herindeling in 2011 gebruik die plaaslike owerhede steeds die stadhuis.
Op 21 Junie 2017 het vandale die gebou aan die brand gesteek. Die brand is aangesteek tydens 'n protes van die Suid-Afrikaanse Munisipale Werkersunie wat die gebou vroeër die dag beset het. In die brand het ook die munisipale argiewe wat in die gebou was, verlore gegaan.
Tydens die brand is die dak en meeste in die gebou verwoes. Die mure het die brand egter oorleef, sodat daar hoop is vir restourasie van die gebou.
Wikimedia Commons het meer media in die kategorie Stadhuis van Bloemfontein.
↑ Bloemfontein Stadsaal: Mlamleli is die 'kruitvat in die vuur', Rosestad Nuus, 22 Junie 2017.
Koördinate: 29°6′51″S 26°13′0″O﻿ / ﻿29.11417°S 26.21667°O﻿ / -29.11417; 26.21667
Ontsluit van "https://af.wikipedia.org/w/index.php?title=Stadhuis_van_Bloemfontein&oldid=1893768"
Die bladsy is laas op 18 Januarie 2019 om 01:04 bygewerk.